聞鴞
作者：王禹偁
朝代：宋

paragraphs: 元精育萬彙，羽族何茫茫。
爲怪有鴟鴞，爲瑞稱鳳皇。
鳳皇不時出，未識五色章。
吾生在鄒魯，風土殊遠方。
鳴鳩隨乳燕，日夕巢我梁。
翩翾雜鳥雀，穿屋率爲常。
又從筮仕來，五年居帝鄉。
更直入承明，侍宴趨未央。
上林聞鶑囀，巧舌如笙簧。
鴟鴞徒知名，聞見實未嘗。
頃年謫商山，聽之已悲凉。
今茲出內庭，罰郡來永陽。
誰知爾鸋鴂，營巢在城牆。
年加睡漸少，秋盡漏且長。
鳴嘯殊不已，歷歷含微霜。
孺人泣我右，稚子啼我傍。
吾心非達士，詎免亦倀倀。
人生縱百歲，忽若石火光。
其間有窮通，幽昧難自量。
我愛臯與夔，峨冠虞舜堂。
簫韶聞九成，丹穴來鏘鏘。
又愛閎與散，陳力遇文王。
鸑鷟聽岐山，多士周道昌。
嗟嗟漢賈誼，年少謫南荒。
故有鵩鳥賦，倚伏理甚詳。
郇公暨鄴侯，放逐同一邦。
夜深聞此鳥，韋公涕霑裳。
李侯舉酒令，斯音非不祥。
坐客如不聞，罰之以巨觴。
遂使惡鳥聲，聽之靡所傷。
贊皇貶袁州，懷鴞義亦臧。
乃知昔賢哲，未免亦悽遑。
况予不肖者，冒寵登朝行。
報國惟直道，謀身昧周防。
四年兩度黜，鬢髮已蒼蒼。
雖得五品官，銷盡百煉鋼。
何當解印綬，歸田謝膏粱。
教兒勤稼穡，與妻甘糟糠。
鳳來非我慶，鴞集非吾殃。
優游盡天年，身世俱可忘。